Put u nedogled

Polako smo se približavali zamišljenoj crti koja dijeli dva područja. Crta koja ne postoji, koja jednostavno ovdje leži kako bi odijelila dva naroda, crta koja je ljudskim umom stvorena i koja ne predstavlja ništa bitno srcu, već samo drži u neizvjesnosti. „Kada ću je proći i kada ću kročiti na svoje tlo, tlo moje domovine?“ Počela sam shvaćati da sam sve bliže svom odredištu, svojoj sreći, pa mi je srce počelo ubrzano kucati. Gotovo je željelo iskočiti iz mene, ali moje mu je strpljenje otežavalo naum, jednostavno mu to nije dopuštalo kao što ni drveće ne dopušta vjetru da odnese njegove pupoljke. Ruke su mi drhtale, a noge su se prevrtale i dizale onako kako se kretalo naše vozilo, na čije je kotače zapinjao svaki drugi kamenčić te krivudave i loše napravljene ceste.

U toj sam mirnoj noći oko sebe mogla vidjeti sam bijelo nebo i smrznute pahulje snijega. Samo se jedna pahuljica odvojila od svih ostalih kako bi pokazala putove zvijezdama koje su tek u nastajanju. Brda i sve veće uzvisine na svojoj su kosi imale bijelu periku, a tijelo im je svako malo dobilo po još jedan komadić njihova bijela kaputa. Žuborenje rijeka bilo je toliko tiho da je skoro bilo neprimjetno. Nakon nekoliko je kilometara sva ta čarolija nestala. Cesta je počela gubiti svoje tragove i puteljke te izgubila smjer kretanja; gotovo je isparila. Ritam grana i lišća bio je svakim trenutkom sve tiši, a planine su se sakrile i stopile s bijelim nebom. Ispred nas se stvorila već dugo očekivana kućica. „Passeggeri della Republica di Croazia, bigletti per favore.“ „To je to, evo nas“, pomislila sam i odmah mi se na licu pojavio sladunjav osmijeh. Predala sam svoju kartu i kada su se svi izredali, sjeli smo natrag na svoja mjesta i autobus je ponovno krenuo ostavljajući iza sebe crna udubljenja u kontrastnoj cesti koja je nestajala za nama. Prošli smo preko praga, crte koja je dijelila dvije susjedne zemlje. Hrvatska, ili kako bi Talijani rekli „Croazia“, nezamisliv je spoj osjećaja, moći i ponosa koji su utkani u zemlju staru tisuću godina i u teritorij koji je bio više puta oduzet, ali ponovno sastavljen u okvir koji ga okružuje. Italija je stvarno prelijepa zemlja, ali kad pomislim na svoju Hrvatsku, ostanem bez riječi.

Krajnja borba i prepirka riječi odvijala se zbog odlaska u Italiju. Moji su mislili kako to nije najbolje zbog velikih troškova školovanja ondje, ali ja sam inzistirala, ipak mi je tada bilo 18 godina i mogla sam odlučivati što je dobro za mene. Tako sam prije dvije godine otputovala u susjednu državu i upoznala njezine čari, ali opet, tamo negdje zapletena u mislima, čučala je moja Hrvatska. Prošli smo granicu i polako krenuli prema Zagrebu. Putovanje kao da je trajalo zauvijek. Cijeli moj obzor svodio se na mnogo isprepletenih cestica koje su se počele smanjivati, sve dok se nisu spojile u jednu dugačku. Tek što sam zaspala, već smo se našli na ulicama Zagreba, glavnog grada Lijepe Naše. Ulice su bile toliko uske da smo kroz njih jedva jedvice prolazili. Bile su ispunjene ciglastim kućicama koje su nas pratile u nizu. Maleni prozori i balkoni podsjećali su me na razne bajke. Razmišljala sam o davnim vremenima, zagrebačkim vješticama i tajnama zakopanim u gradskim tunelima. Mojim je mislima još bolju atmosferu stvaralo sunce koje se polako počelo penjati i čiji su krakovi nježno dodirivali i mazili krovove kuća. „Prevelik grad za život u njemu“, pomislila sam. Podigla sam glavu i kroz prozor vidjela crkvu sv. Marka. Zaista je izgledala očaravajuće. Prekrasni kvadratići crveno-plave boje krasili su njezin krov zajedno s grbovima. Jedan od najljepših dijelova Zagreba definitivno je Gornji grad. Starom žičarom možemo doći do Gričkog topa koji čuva daleku gradsku prošlost. Nekada je taj top služio kao obrana hrabrim vojnicima, a danas taj isti top oglašava podne. Njegovom svakodnevnom pucnjavom prisjećamo se toga doba, doba kada se nad gradom isprepletala prašina s oblacima dima i baruta. Donji dio grada krase Kamenita vrata, čvrste zidine starog dvora koje su vojnicima čuvala leđa, a napadnutim kraljevima i kraljevnama njihovu čast. Zagledali smo se u tornjeve Zagrebačke katedrale i sanjivo smo iz Zagreba krenuli prema Karlovcu, gradu na četiri duge rijeke. On, kao i ostali gradovi sjeveroistočnog dijela moje Zemlje, čuva uspomene na bitku i dvoboj dvaju neravnopravnih naroda. Na njegovom se tlu, duboko, duboko ispod zemlje, mogu vidjeti tragovi zločina. Bijes, ljutnja i mržnja, ali s druge strane i hrabrost, molitva i borba. Tada se prolijevala krv, a danas jedino što lije je kiša. Mazi ulice i čisti ih od loših sjećanja. Naš se put polako privodio kraju kada smo stigli u Ogulin. Sunčeve su zrake sve više počele osvjetljivati naša lica, a probudile su i neke naše pospane putnike. Prije samog Ogulina i izlaska sunca, dok su se još igrale sjene nad mjesečevim odsjajem, pred putom se polako ocrtavala planina Klek. Visoka je toliko da nam se učinilo kako njezin vrh dodiruje zvijezde, dok su njezini korijeni duboko zabijeni u središtu zemlje. Nismo mogli razaznati gdje počinju, a gdje nestaju. Legenda kaže kako je upravo ta planina bila glavno središte i odmorište opakih vještica koje su letjele prema spomenutoj Italiji. Klek nije samo planina, ona je velik div koji svojim snažnim leđima prekriva gotovo cijeli Ogulin. Kada su nekad, ne tako davno, vještice dolazile u Ogulin kako bi vježbale čarolije i magiju na običnim smrtnicima, i kako bi sve vrijedne rude ukrale za sebe, hrabar ih je Klek želio zaustaviti. Stao je pred Ogulin i kročio jednom nogom naprijed prema njima, a ovom drugom prema gradu. Bitka nije ni započela, a vještice su već opako krenule u boj. Bacile su kletvu jakog kamena. Divu se počelo vrtjeti i spavati pa je iznad grada legao, ispružio se i zaspao. Zaspalo je i njegovo srce. Djelovanje čarolije krenulo je od njegovih stopala koja su se pretvarala u kamen, kao i noge, koljena, truplo, ruke, prsti i sama glava. Vještice su se počele glasno smijati, a jedini čuvar Ogulina zauvijek je utonuo u dubok san. Stanovnici grada Ogulina dan-danas kažu kako se u gluhim noćnim satima mogu čuti krikovi nekih čudnih bića i osjetiti toplina paljenja logorske vatre. „Jako zanimljiva priča, kada bi samo bila istinita“, rekla sam sama sebi u bradu.

Još sam malo sklopila oči jer sam zaista bila iscrpljena od brojnih prizora koje sam vidjela taj dan. U snu su mi plesali vitezovi, vile, vještice i vladari; šetala sam šumama i dvorovima. „Hej, probudi se, stigla si kući“, neki me glas prenuo iz sna. Bio je u pravu. Ustala sam, popravila naočale, koje su mi gotovo ispale s glave, i zagledala se prema valovima mora, valovima Jadranskog mora. Moje je srce ponovno krenulo divljati. Zgrabila sam kofere i iskoračila van iz autobusa. „Predugo sam čekala, konačno sam ga ponovno susrela!'' Morski me div velikodušno dočekao, zagrlio i pozvao na novo istraživanje, a tu je moj put nestao, dok je ostale vodio u nedogled.

Sara Premerl Peštaj, 8.c